|  |
| --- |
| **MOSTRA DE TEATRE ESCOLAR 2026** |
|  |  |  ***Bases*** |  |  |

#  ORGANITZACIÓ

El Servei d’Educació de l’Ajuntament de Palma organitza la Mostra de Teatre Escolar 2026, en el marc del Programa d’activitats Palma Educa.

La MTE obre els teatres municipals als centres educatius de Palma que utilitzen el teatre com a eina educativa.

#  DESTINATARIS

Hi poden participar grups d’educació especial, educació primària, educació secundària, batxillerat i centres de formació de teatre.

#  INSCRIPCIÓ

**Termini d’inscripció:** **10 d’octubre de 2025**

La persona responsable del grup haurà de presentar la butlleta d’inscripció, amb les dades del centre actualitzades, al Servei d’Educació a l’adreça electrònica mariajosep.aguilo@palma.cat

**No podem assegurar la participació als grups que presentin la butlleta una vegada finalitzat el termini**.

# CARACTERÍSTIQUES DE LES OBRES I SELECCIÓ DELS GRUPS

El teatre, com hem dit, és de per si una eina educativa. L’obra escollida és un dels elements clau per a que aquesta tasca sigui encara més profitosa a nivell pedagògic.

Una part important del procés és la participació del grup en la seva creació o adaptació.

Si hi ha més sol·licituds de les que els teatres municipals poden atendre en el període establert, se’n farà una selecció amb els següents criteris:

* Tendran prioritat els grups que siguin íntegrament de Palma
* En una primera ronda es posaran en calendari dues funcions per centre. En una segona ronda es posaran en calendari dues funcions més per centre; i així successivament amb tots els grups que siguin íntegrament de Palma i fins a cobrir el calendari disponible. A continuació, si queda disponibilitat es farà el mateix procediment amb centres de fora del municipi o mixtes.

En cas que s’hagi d’establir una prioritat en la ronda esmentada, per motius d’espai, s’establirà la prioritat en funció de:

* qualitat artística i pedagògica de l’obra presentada. Es donarà prioritat a aquells grups que duguin a terme una obra on l’alumnat participi en el procés de creació/adaptació i que aquest es justifiqui i fonamenti en criteris pedagògics explícits, que promogui els valors de col·laboració i treball en equip, de dedicació i compromís, i promoció de la nostra llengua i cultura. També es donarà prioritat a les obres que participin a les Tutories Teatrals del Teatre Principal de Palma, ja que compten amb un programa molt complet de suport i formació.
* qualitat artística i pedagògica de la participació del centre a edicions anteriors de la MTE, en els mateixos termes que es descriu a l’apartat anterior, i valoració emesa per part del monitoratge quant a respecte als adults i els companys, a les instal·lacions i a les normes bàsiques de comportament.
* ocupació de la sala per part del públic escolar del centre a edicions anteriors de la MTE i valoració emesa per part del monitoratge en relació al seu aprofitament i saber estar.
* dia de presentació de la sol·licitud amb totes les dades emplenades.

Per altra banda, cal tenir en compte que un dels objectius de la MTE és esdevenir un element afavoridor de l’ús i aprenentatge de la llengua catalana, per la qual cosa, l’organització reservarà el 80% per a les obres representades en català.

Una vegada feta la proposta de programació, en funció de la disponibilitat dels teatres i de les sol·licituds rebudes, es comunicarà quins són els centres que hi podran participar i amb quines funcions.

#  REALITZACIÓ

La Mostra de Teatre Escolar es realitzarà **des del mes de març al mes de juny de 2026**, als teatres municipals Xesc Forteza i Mar i Terra.

#  PARTICIPACIÓ I COMPROMÍS

Volem acostar els infants i adolescents al món màgic del teatre, per tal de que puguin gaudir de tot el que els pot aportar en la seva vessant educativa i formativa, tant pel que fa als que pugen sobre l’escenari com als que participen com a públic.

Per això és imprescindible que l’equip docent treballi els aspectes pedagògics que pot aportar la preparació d’una obra i la seva posada en escena.

És necessari que es faci un bon ús dels recursos municipals i que les obres siguin de prou qualitat artística i pedagògica per a ser presentades a la comunitat educativa i a la ciutadania.

Participar a la MTE suposa acceptar les següents condicions i compromísos:

* **Butlleta d’inscripció.** Presentació dins el termini establert i degudament emplenada.
* **L’obra que es representarà**. L’obra haurà de ser de creació pròpia, una adaptació particular d’una obra existent o bé formar part del catàleg de Tutories Teatrals del Teatre Principal de Palma. En qualsevol cas, una possible vulneració dels drets d’autor serà responsabilitat del centre i n’haurà d’assumir les despeses que se’n puguin derivar.
* **Responsables de grup.** Cada grup ha de venir acompanyat, obligatòriament i com a mínim, per 2 persones responsables,una de suport a cabina i una de suport rere l’escenari, per què el grup pugui gaudir d’aquesta experiència educativa.

**Avís:** l’organització no es pot fer responsable del possible deteriorament o pèrdua dels materials d’escenografia i vestuari del centre.

* **Durada de l’obra.** No pot ser inferior a 30 minuts ni superior a 70.
* **Aforament escenari.** El màxim de persones que poden estar a l’escenari, incloses les bambolines, és de 20 persones al Mar i Terra i 40 al Xesc Forteza.
* **Programa de la Mostra.**

**Termini de presentació** de la fitxa de l’obra i d’una fotografia del grup amb el vestuari i fent referència a l’obra:  **23 de gener de 2026**.

* **Revisió del Programa de la Mostra. El febrer 2026** cada centre ha de revisar la informació que ha d’aparèixer al programa i indicar les correccions necessàries.
* **Fitxa de necessitats escenogràfiques.** Cal presentar-la, com a mínim, 1 mes abans de l’assaig o, en cas de que no es faci un assaig previ al teatre, 1 mes abans de l’obra.

L’incompliment d’aquest termini pot suposar que no puguem comptar amb el suport tècnic necessari i, conseqüentment, no es pugui dur a terme l’assaig o la funció programada.

* **Tasca educativa**. Abans de la posada en escena de l’obra cal que el centre faci un acurat treball educatiu amb l’alumnat per tal que puguin gaudir i aprendre el que suposa assistir al teatre i créixer com a públic responsable, educat i respectuós, realitzant activitats en relació al que implica i significa el teatre, així com també a les normes bàsiques de comportament i respecte que cal mantenir, com a públic o dalt de l’escenari.
* **Normes de Seguretat del Teatres Municipals**. El responsable del grup té l’obligació d’explicar-la a l’alumnat, de fer-ne seguiment i de vetllar en tot moment pel seu compliment.
* **Ús de líquids, menjar o productes.** Sobre l’escenari o entre bambolines no es podrà utilitzar cap líquid, aliment ni qualsevol altre producte que pugui danyar els elements que l’integren.
* **Desperfectes.** Si es produeixen desperfectes al material o a les instal·lacions del teatre per incompliment de la normativa o per negligència, el centre participant haurà d’assumir-ne les despeses.
* **Sessió matinal.** Cal un ús responsable dels recursos, per la qual cosa si no podeu ocupar el 70% de l’aforament a la sessió matinal us concedirem només la sessió d’horabaixa. Això correspon a 105 butaques al Mar i Terra i 245 al Xesc Forteza.
* **Assajos.** L’obra s’ha de preparar durant tot el curs escolar i ajustar-se a les possibilitats de l’alumnat i del temps disponible de preparació, per tal de poder-la presentar al públic amb la qualitat que es mereix i, sobretot, per a assolir la dimensió educativa que té aquesta proposta.
* **Presentació i salutació.** És important fer una presentació de la funció per a situar el públic en el que ha suposat la preparació i per a demanar que es tengui en compta el que implica per a la ciutadania gaudir del teatre.

També a la presentació o bé en finalitzar, cal fer un agraïment a l’alumnat i a les seves famílies per la seva participació i implicació, al Servei d’Educació per a l’organització de la MTE, i als tècnics, personal de sala, responsables i en general a la Direcció General de Música i Arts Escèniques, per la cessió del teatre i els seus recursos. Així mateix indicarà al públic de com han de dur a terme la sortida de la sala i que les felicitacions a l’alumnat que ha representat l’obra es facin fora del recinte.

L’incompliment d’aquestes condicions de participació i dels terminis establerts pot suposar la pèrdua de la prioritat en la selecció cas que hi hagi llista d’espera.

#  DRETS D’IMATGE I DADES

L’Ajuntament de Palma confecciona un programa de la MTE on apareix una fotografia del grup que interpretarà cada una de les obres que es presenten i una relació dels noms de l’alumnat que hi participa, el curs i el nom del centre educatiu. De la portada del programa també se’n fa un cartell.

Aquest programa és públic i es difon per correu electrònic als centres educatius, per les xarxes municipals i a la web corporativa, així com també a la plataforma del Palma Educa. També es pot enviar a la premsa local per a que en faci difusió als seus mitjans.

Per altra banda, abans de cada funció es projecta un vídeo elaborat a partir de les fotografies de les funcions o dels assajos de l’actual MTE o anteriors.

Així mateix, el personal municipal que coordina la MTE pot fer enregistraments durant el desenvolupament de la funció per a ser utilitzat tal i com es descriu a aquest apartat i en qualsevol dels mitjans citats, en l’edició en curs de la MTE o posteriors.

Per això és necessari comptar amb l'autorització pertinent de les famílies. Cada centre participant serà el responsable de sol·licitar aquests permisos i autoritzacions i d’informar-ne a l’Ajuntament.

L'Ajuntament de Palma facilitarà un model per a que els centres sol·licitin aquesta autorització a les famílies i un model per tal que en donin fe a l’Ajuntament, que s’haurà de presentar abans de dia 23 de gener de 2026.